Poliisin sähköinen rikosilmoitusjärjestelmä on pahoin ruuhkautunut Helsingissä. Jonossa on jopa 4000 rikosilmoitusta, joita ei ole ehditty kirjata.

Helsingin poliisille tehdään vuorokaudessa liki 90 sähköistä rikosilmoitusta. MOSTPHOTOS

Hiljattain päättyneet kesälomat ja Suomessa järjestettävät toistuvat EU-huippukokoukset ovat ruuhkauttaneet pahoihin poliisin sähköisen rikosilmoitusjärjestelmän.

Pienehköille, ei-kiireettömille rikosilmoituksille tarkoitettua järjestelmää ei ole ehditty purkaa läheskään sitä vauhtia kuin mitä sinne ilmoituksia kertyy. Syynä on resurssipula: rikostutkijoita on jouduttu sijoittamaan muun muassa liikenteenohjaustehtäviin ja valvomaan kokousvieraiden majoitustiloja.

Kiireisimmät päältä

Iltalehden tietojen mukaan järjestelmässä on ollut enimmillään jopa nelisen tuhatta rikosilmoitusta, joita ei ole saatu kirjattua poliisin patja-järjestelmään (poliisiasian tietojärjestelmä). Tämä tarkoittaa sitä, että jonossa olevien ilmoitusten tutkintaa ei ole edes päätetty aloittaa.

Helsingin poliisille tehdään vuorokaudessa keskimäärin liki 90 sähköistä rikosilmoitusta. Rikoskomisario Heikki Sandberg vahvistaa Iltalehden tiedot ruuhkasta ja 4000 ilmoituksen jonosta.

– Sellaisia ne ovat maksimissaan olleet, Sandberg sanoo.

Helsingin poliisissa on ryhmä, jonka tehtävänä on sähköisten rikosilmoitusten kirjaaminen. Ryhmän vajaamiehityksestä johtuen tehtäviä on kuitenkin jouduttu jakamaan muille osastoille - joilla niilläkin on kädet täynnä työtä.

– Ryhmän esimiehet käyvät päivittäin läpi saapuneen materiaalin ja ottavat tärkeimmät pois joukosta. Kyse on sellaisista ilmoituksista, jotka on hoidettava saman tien. Ei niin kiireelliset jäävät sitten jonoon odottamaan kirjaamista, Sandberg selvittää.

– Loppusyksystä ja talvella saadaan purettua kesän aikana tullutta ruuhkaa, hän uskoo.

Sandbergin mukaan esimerkiksi Pasilan poliisitalon aulan palvelupäivystyksessä puretaan ilmoitusruuhkaa aina kun tilanne sen paikalla olevilta asiakkailta sallii.

Sähköinen rikosilmoitus vaatii vahvan tunnistautumisen. IL

Kaikki arvioitava

Jotkut pyörävarkaudesta tai muusta ei-kiireellisestä rikoksesta ilmoituksen tehneet ovat joutuneet odottamaan jopa puoli vuotta saadakseen tietoa asiansa käsittelystä. Rikoskomisario Sandberg arvelee, että noissa tapauksissa on todennäköisesti käynnistetty esitutkinta, joka on kestänyt pitkään.

Jos taas kyseessä on selvästi pimeä juttu, jossa ei ole silminnäkijöitä, valvontakameratallenteita tai muitakaan ”lähtöjä”, ilmoituksen tekijä voi saada hyvinkin nopeasti kirjeen, jossa todetaan, ettei rikosta ole mahdollista selvittää.

Sandberg korostaa, että poliisi ei voi vain klikata epämääräisiäkään rikosilmoituksia Ö-mappiin, vaan jokaisesta on tehtävä lain mukainen päätös esitutkintakynnyksen ylittymisestä.

Rikoksen uhriksi joutuneelle tilanne on kuitenkin ikävä. Osa vakuutusyhtiöistä vaatii yhä kopion rikosilmoituksesta, eikä korvausta makseta ennen sitä.

Tuskainen odotus

– Tämä viive tiedetään, joskus se on tuskastuttava. Tilanne kuitenkin vaihtelee tapauskohtaisesti ja vakuutusyhtiöittäin. Läheskään kaikista (rikosilmoituksista) ei vaadita jäljennöstä, sanoo Finanssiala ry:n johtaja Risto Karhunen.

Hän perustelee rikosilmoituskopion tarvetta sillä, että vakuutusyhtiöiden kokemuksen mukaan kynnys valehdella on poliisille on korkeampi kuin valehtelu vakuutusyhtiölle.

Nykyinen järjestelmä ei kuitenkaan mahdollista sitä, että ilmoittaja saisi saman tien sähköisen kopion tekemästään ilmoituksesta. Hänen on odotettava ilmoituksen kirjaamista poliisin järjestelmään ja sen jälkeen kirjepostilla tulevaa paperista ilmoitusta.

– Järjestelmä on vähän vanhanaikainen. Uutta on suunniteltu jo pitkään Poliisihallituksessa. Odotamme sen valmistumista, rikoskomisario Heikki Sandberg sanoo.